Geskiedenis-leerplan vir skole oorgeskryfAngie Motshekga. Foto: DOC Die geskiedenisleerplan vir Suid-Afrikaanse leerders gaan oor die volgende sewe jaar oorgeskryf word, en die minister van basiese onderwys, Angie Motshekga, het alle Suid-Afrikaners genooi om deel te vorm van die proses. Só het Motshekga Woensdagoggend aan die parlementêre perskorps gesê. “So ŉ proses kan of opwindend of baie omstrede wees,” het Motshekga geantwoord toe sy deur Maroela Media gevra is oor die persepsie dat die oorwinnaar die geskiedenis skryf, en dat dié wat nie leer uit die foute van die geskiedenis en geskiedenisleerplanne nie, gedoem is om daardie foute te herhaal. “Ons wil nie ŉ bevrydingsgeskiedenis of ŉ apartheidsgeskiedenis of ŉ liberale geskiedenis daarstel wat ons kinders teen mekaar sal opstel nie. Ons wil werklik toesien dat ŉ Suid-Afrikaanse geskiedenis in ons skole onderrig word, wat versoening in die hand kan help werk, in die tradisie van oudpres. Nelson Mandela, wie se geboortedag ŉ eeu gelede ons vanjaar herdenk,” het Motshekga gesê. Sover dit algemene geskiedenis betref, gaan meer aandag aan ŉ Afrika-hoek op die geskiedenis gegee word. Die voorbeeld wat Motshekga gebruik, is dat, benewens die Franse rewolusie, ook die Haïti-opstand teen koloniale oorheersing in die leerplan ingesluit sal word. “Dit beteken nie dat ons wêreldgeskiedenis soos die Franse Rewolusie sal afskeep nie. Ons kinders moet weet wat daar gebeur het as hulle as wêreldburgers wil funksioneer,” aldus Motshekga. Sy het gesê daar sal so wyd moontlik oor die nuwe leerplan gekonsulteer word. ŉ Taakspan bestaande uit akademici is reeds besig met voorbereidings, en die algemene publiek se insette sal gevra word tydens ŉ proses waarvan die besonderhede eersdaags aangekondig sal word. Motshekga het ŉ optimistiese rigting in haar begrotingsrede ingeslaan met ŉ aankondiging dat die aanvanklike post-apartheidsprobleem van toegang tot onderwys nou grootliks oorkom is, en dat daar nou na die verbetering van gehalte gekyk kan word. Een van die aspekte wat dadelik kan aandag kry, is die onderrig van leerlinge met erge gestremdheid, waarvoor die toewysing vanjaar verdriedubbel. Dit sluit onderrig vir kinders met outisme in. Terselfdertyd moes sy toegee dat haar departement vanjaar in reële terme minder geld aan die ontwikkeling van infrastruktuur kan bestee, veral om drie redes, te wete verhoogde onderwyssalarisse, die invloed van die “FeesMustFall”-debakel en gratis tersiêre onderwys, asook die land se pap ekonomiese situasie. Die adjunkminister van basiese onderwys, Enver Surty, het gesê arm kinders word omvattend deur die staat bygestaan. Sowat 85% van die land se kinders is in skole wat geen skoolgeld hef nie, meer as 9 miljoen leerlinge kry elke skooldag kos deur die skoolvoedingskema en 58 000 mense in arm gemeenskappe verskaf kos deur dié skema en verdien op dié wyse ŉ inkomste.